钦定古今图书集成/方舆汇编/职方典/第1529卷 > 《李节妇石氏传》胡松
## 钦定古今图书集成/方舆汇编/职方典/第1529卷 > 《李节妇石氏传》胡松

节妇石氏，印江处士石某之女，成化己丑年六月二
十四日生。弘治庚戌归李宣。姑欧阳氏严重，石事之，
每可其意。好治麻枲蚕茧，性朴质贞，率衣著，五六载
不易帏阃中华靡相尚，石独以俭约处之，无耻色。弘
治乙卯年，宣卒，遗孤二，长绽四岁，次族岁尚未周。家
素贫，艰窘万状。或劝其嫁，泣曰：“遗孤奈何？且死之日，
何面目见君子于地下？”乃纺绩以抚二子。石归宣时，
二十二岁，宣卒之年二十七岁，孀居凡四十年，卒之
日六十七岁。柏泉子曰：“余他日读《春秋》，见说《春秋》者谓《春秋》常事不书，是矣。至于纪叔姬之卒与其葬，则
亦疑若常事。然先师仲尼至，备书其年月若日而弗
遗。彼一国之君与其夫人，若当时之”公卿大夫，是何
其名宠贵盛也，乃泯然或不少见于策书，心窃怪之。
既思春秋之世，功利炽然，人心大坏，至于龙蛇战野，
卖国弑君，弁髦名器，而秉节守义，乃独见于一去国
无归之妇人，仲尼安得不贤之，以为天下后世劝耶？
乃予居今之世，得传李节妇石氏，慨然长叹，为一泫
然焉。诚不以富，亦祗“以异”，盖古今同情如此。余愧非
其人，不能使节妇永有闻于后世，如纪叔姬也。虽然，
庸讵知世果无其人乎？感事悼时，废书于邑。